Doložka 
finančných, ekonomických, environmentálnych vplyvov, 
vplyvov na zamestnanosť a na podnikateľské prostredie

1.	Odhad vplyvov na verejné financie
 
Výdavky na predkladaný návrh stratégie  v rokoch 2008 – 2013  sa zabezpečia najmä v rámci schválených limitov Ministerstva kultúry SR, Ministerstva školstva SR, Ministerstva zdravotníctva SR, Slovenskej akadémie vied. Odhad celkových nákladov na stratégiu zo štátneho rozpočtu je 4 865 543 000 Sk. 
Najväčšie požiadavky sú v rezorte kultúry – 4 473 570 000 Sk – z dôvodu, že v jeho pôsobnosti sú knižnice, ktoré plnia úlohy dané zákonom a zriaďovacou listinou pre celý knižničný systém SR v rámci všetkých ôsmich strategických úloh. Okrem toho rezort predpokladá z tejto sumy použiť odhadovaných 210 mil. Sk na celé obdobie v rámci grantovej podpory rezortu, ktoré môžu čerpať na konkrétne projekty verejné, školské a akademické knižnice. Rezort kultúry upravil priority grantovej podpory v podprogramoch určených pre knižnice už na rok 2008 podľa zadefinovaných priorít a cieľov stratégie. 
Pre priamu podporu napĺňania strategických úloh knižnicami v zriaďovateľskej pôsobnosti iných ústredných orgánov štátnej správy a teda napojených na štátny rozpočet je odhadovaných 391 973 000 Sk na celé 6 ročné obdobie. 
Pri spracovaní finančných vplyvov na štátny rozpočet však ide o stanovenie odhadovaných nákladov v tzv. optimálnej verzii, ktorá by zaručila optimálny rozvoj knižníc. Predpokladá sa však, že niektoré nákladové položky sa budú korigovať aj v súlade s napĺňaním zadefinovaných priorít a spolupráca rezortov kultúry, školstva a zdravotníctva umožní úsporu.  Za predpokladu, že sa v oblasti zabezpečovania informačných zdrojov pre knižnice (strategická úloha č. 2) naplní úloha o koordinovanom získavaní a sprístupňovaní elektronických informačných prameňov, databáz a národných licencií a že dôjde k dohode rezortov, bude možné položiť základ na úsporu finančných prostriedkov a vyjednať lepšie licenčné podmienky pre viac knižníc.
Pri napĺňaní strategických úloh však budeme dodržiavať záväzky SR vzhľadom na prijatie eura a nezvyšovať deficit verejných financií. 
Odhad vplyvu na štátny rozpočet neuvádza požiadavky knižníc na ďalšie zdroje financovania, ktorými sú finančné prostriedky zo štrukturálnych fondov a EHP (Európskeho hospodárskeho priestoru). Možnosti čerpania sú popísané v stratégií a bude závisieť len od knižníc, ako sa vyrovnajú s podávaním projektov. 
Návrh stratégie nezakladá finančné nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2008 s rozpočtovými dôsledkami na štátny rozpočet alebo na iné rozpočty tvoriace verejný rozpočet. 
Projekt Stratégie rozvoja slovenského knihovníctva na roky 2008-2013 sa bude usilovať o zaradenie do zoznamu prioritných projektov ministerstva kultúry pri rozpise ukazovateľov štátneho rozpočtu v roku 2008 a pri príprave štátneho rozpočtu na roky 2009 – 2013. 
Náklady na splnenie jednotlivých strategických cieľov budú závisieť od možností štátneho rozpočtu na príslušný rok. Predpokladá sa maximálne využitie viaczdrojového financovania, najmä zo štrukturálnych fondov v rámci OP Informatizácia spoločnosti, Regionálny OP a finančných nástrojov EHP (Európskeho hospodárskeho priestoru) a Nórskeho kráľovstva.

V rámci siete verejných knižníc (ide o inštitúcie v zriaďovateľskej pôsobnosti orgánov územnej samosprávy) sa odhaduje potreba finančných prostriedkov na dané obdobie  vo výške približne 1 568 400 000 Sk na celé obdobie. Tieto finančné prostriedky by mali byť vyčleňované v rámci rozpočtov knižníc v pôsobnosti vyšších územných celkov a obcí. Odhad vychádza zo štatistického výkazu KULT 10-01 za rok 2006, je v realistickej podobe a jednotlivé údaje sú odhadované aj na skutočnosť, že rezort kultúry zabezpečí finančné posilnenie grantovej podpory a pokračovanie niektorých projektov v rámci štrukturálnych fondov a predloží nové národné projekty, ktorých výsledky budú použiteľné pre celý knižničný systém. Opätovne do prehľadu nie sú zaradené požiadavky knižníc na ďalšie zdroje financovania (štrukturálne fondy a EHP), keďže predkladateľ nepozná priority orgánov územnej samosprávy na dofinancovanie projektov predložených na takéto čerpanie. 

Pri sieti akademických knižníc sa predpokladá potreba zdrojov  z rozpočtov vysokých škôl, z grantov  MK SR, MŠ SR a štrukturálnych fondov a EHP, resp. z ďalších zdrojov, ako sú napr. dary, poplatky za knižničné služby a pod. vo výške 956 295 000 Sk. 
Školské knižnice na počet knižníc tvoria najrozsiahlejšiu sieť v rámci knižničného systému Slovenskej republiky. V rámci zdrojov štátneho rozpočtu, rozpočtu VÚC a obcí,       z grantovej podpory MK SR, MŠ SR, ako aj štrukturálnych fondov a EHP a iných zdrojov sa odhaduje potreba finančných prostriedkov na napĺňanie cieľov stratégie pre školské knižnice vo výške 3 726 024 300 Sk. 
Podrobnejšie členenie pri verejných, akademických a školských knižniciach na jednotlivé zdroje je problematické aj z dôvodu záväznosti plnenia stratégie pre ich typ zriaďovateľa. Vládou schválená stratégia má pre nich len odporúčajúci charakter a exaktne možno ako nástroj na jej realizáciu využiť iba grantový systém ministerstva kultúry a nastavenie jeho priorít. 

2.	Odhad vplyvov na obyvateľov, hospodárenie podnikateľskej sféry a iných    právnických osôb
 
Predkladaný návrh stratégie bude mať pozitívny vplyv na obyvateľstvo v súvislosti s inováciou kultúrnych hodnôt, rozšírením ponuky a kvality poskytovaných knižnično-informačných služieb, ich dostupnosti a príležitostí kultúrneho vyžitia. Realizácia stratégie bude mať pozitívny vplyv aj na hospodárenie podnikateľskej sféry a iných právnických osôb, ktoré  budú súčinné pri realizácií niektorých strategických úloh (najmä pri realizácií úloh informatizácia knižníc, zabezpečenie informačných zdrojov pre knižnice, výstavba a rekonštrukcia knižníc, ochrana knižničného fondu).  

3.	Odhad vplyvov na životné prostredie
 
Predkladaný návrh stratégie bude mať pozitívny vplyv na životné prostredie v súvislosti            so zavedením nových technológií, ktoré sa budú využívať najmä pri ochrane historických knižničných fondov, po digitalizácií sa obmedzí využívanie a dotlač originálov na papierových nosičoch, zavedú sa menej rizikové technológie ochrany a reštaurovania fondov, po ukončených rekonštrukciách budov a skladov sa znížia energetické straty.

4.	Odhad vplyvov na zamestnanosť
 
Predkladaný materiál nebude mať negatívny vplyv na zamestnanosť. Predpokladá sa plnenie úloh v rámci stanovených limitov zamestnanosti. 

5.    Odhad vplyvov na podnikateľské prostredie

Predkladaný návrh stratégie  bude mať pozitívny vplyv na podnikateľské prostredie v rámci súčinnosti pri plnení niektorých úloh – najmä informatizácia knižníc, zabezpečenie informačných zdrojov pre knižnice, výstavba a rekonštrukcia knižníc, ochrana knižničného fondu, a to predovšetkým vytvorením nových pracovných príležitostí a zvýšenou možnosťou odbytu produktov potrebných na realizáciu stratégie.